KIRJALLINEN KYSYMYS P-0687/02

esittäjä(t): Maria Sanders-ten Holte (ELDR) komissiolle

(5. maaliskuuta 2002)

Aihe: Save the Children -järjestön raportti, joka koskee avustustyöntekijöiden harjoittamaa tyttöjen seksuaalista hyväksikäyttöä Länsi-Afrikan pakolaisleireissä vastineeksi avulle

Uutistoimisto Reuters ja The Guardian -päivälehti välittivät 27. helmikuuta 2002 tietoja, joiden mukaan pakolaisleireillä Liberiassa, Guineassa ja Sierra Leonessa on esiintynyt laajamittaista pakolaislasten seksuaalista hyväksikäyttöä vastineeksi avulle. Tämä käy ilmi Save the Children -järjestön perusteellisesta selvityksestä. Kaikkiaan 1500 haastattelun perusteella melkein 70 henkilöä syytettiin kyseisistä teoista.

Onko komissio tietoinen kyseisestä raportista?

Onko komission tiedossa se, onko väitettyjen tekijöiden joukossa myös henkilöitä, joilla on jokin side Euroopan unionin avustustoimintaan ja/tai joille maksetaan rahallinen korvaus EU:n varoista? Jos vastaus on myönteinen, voiko komissio kertoa, mistä järjestöistä on siinä tapauksessa kyse ja mihin toimiin aiotaan ryhtyä tapausten johdosta?

Mitä keinoja komissio ehdottaa otettavan käyttöön kyseisenlaisten räikeiden väärinkäytösten ehkäisemiseksi tulevaisuudessa?

Poul Nielsonin komission puolesta antama vastaus

(27. maaliskuuta 2002)

Komissio on saanut tietää raportista sen jälkeen, kun siitä ilmoitettiin tiedotusvälineissä. Tämä on kuitenkin ensimmäinen kerta, kun se on saanut tietää tästä asiasta. Yleisesti ottaen komissio on tietoinen pakolaisten epätoivoisesta ahdingosta ja siitä, että he joutuvat kaikenlaisten väärinkäytösten uhreiksi. Tämä takia se korostaa pakolaisleirien suojelutoimenpiteiden tärkeyttä. Tässä yhteydessä se on jatkuvasti vaatinut voimakkaampaa kansainvälisten edustajien läsnäoloa leireillä. Komissio tuo tämän kysymyksen säännöllisesti esille Yhdistyneiden kansakuntien pakolaisasian päävaltuutetun (UNHCR) ja muiden osapuolten kanssa käytävissä keskusteluissa.

Humanitaarisen avun toimisto (ECHO) ei rahoituselimenä toimita apua suoraan avunsaajille. Sen tarjoama humanitaarinen apu ohjataan toimintakumppaneiden järjestöjen kautta (Yhdistyneet kansakunnat (YK), Punainen Risti ja kansalaisjärjestöt).

Komissio ei ole vielä nähnyt virallista luetteloa 40 järjestöstä, jonka väitetään sekaantuneen asiaan. On mahdollista, että jotkin sen kumppaneista ovat näiden joukossa.

Jos osoitetaan, että kumppanijärjestöt ovat palkanneet henkilöitä, jotka ovat vaatineet seksuaalisia palveluja vastineeksi humanitaariselle avulle, komissio odottaa, että kumppani erottaa välittömästi henkilöt, joiden on osoitettu osallistuneen hyväksikäyttöön, ja ilmoittaa asiasta paikallisille rikosviranomaisille.

Kumppanin riittämätön reaktio johtaa siihen, että komissio harkitsee uudelleen rahoitusjärjestelyjään kyseisen kumppanin kanssa.

Lisäksi ECHO on pyytänyt alueella toimivia kenttäasiantuntijoitaan ottamaan välittömästi yhteyttä kumppaneihinsa arvioidakseen ongelman laajuutta ja keskustellakseen käytännön keinoista sen ratkaisemiseksi.

Humanitaarisen avun alalla yhteisö kehittää toimintaansa ECHOn välityksellä, jonka toimintatapaan kuluu tarkasti määritelty esitutkimusmenettely kaikkien hankkeiden täytäntöönpanijoiksi valittujen järjestöjen osalta. Tämä tutkimusmenettely johtaa kumppanuutta koskevan puitesopimuksen allekirjoittamiseen. Tässä täytäntöönpanojärjestöjä koskevassa tutkimus- ja valintamenettelyssä noudatetaan erittäin tiukkoja, täsmällisiä ja ennalta määriteltyjä sääntöjä.

Tässä yhteydessä ECHO korostaa jatkuvasti kumppaneilleen, miten tärkeää on kouluttaa henkilöstöä ja valvoa parhaalla mahdollisella tavalla avun jakamista pakolaisleireillä käyttäen pätevää henkilöstöä.

Tämä on esitetty ECHOn ja sen kansalaisjärjestökumppaneiden enemmistön välisessä voimassa olevassa kumppanuutta koskevassa puitesopimuksessa, jonka 15 artiklan 1 kohdassa todetaan:

Humanitaarinen järjestö vastaa henkilöstönsä käytöksestä, jonka täytyy olla sen maan lain, sääntöjen ja tapojen mukaista, jossa toiminta sijaitsee, mikäli näistä johtuvat velvoitteet eivät ole kansainvälisestä oikeudesta johtuvien velvoitteiden vastaisia

Kumppaneilla on näin ollen sopimukseen perustuva velvoite varmistaa asianmukainen henkilöstö.

Mikäli syntyy tilanne, jossa kumppani selvästi ei ryhdy toimenpiteisiin poistaakseen työntekijöiden harjoittamaa seksuaalista hyväksikäyttöä, ECHO voi vedota kumppanuutta koskevan puitesopimuksen 31 artiklan 1 kohtaan, jossa todetaan:

ECHO pidättää oikeuden keskeyttää, lakkauttaa tai peruuttaa kirjallisesti kumppanuutta koskevan puitesopimuksen ja/tai toimintasopimuksen, joka on allekirjoitettu kyseisen humanitaarisen järjestön kanssa, mikäli sopimusvelvoitteita rikotaan vakavasti.

Rikkomuksen kohteena oleva velvoite voisi tässä tapauksessa olla edellä mainitun 15 artiklan 1 kohdassa tarkoitettu velvoite.

Mikäli kumppani ei tässä suhteessa pane asioitaan järjestykseen, tällä on selkeät vaikutukset ECHOn humanitaarista rahoitusta koskeviin tuleviin päätöksiin.

Väitetyt tapahtumat Länsi-Afrikassa korostavat tarvetta jatkaa keskusteluja laadun ja suorituskyvyn käsitteistä. Olisi korostettava, että kaikki mahdollinen on tehtävä heikossa asemassa olevien pakolaisten turvallisuuden varmistamiseksi kaikilta osin. Tämä on kollektiivinen velvollisuus, johon meidän kaikkien on osallistuttava.